Persies sweet bloed vir sege | Netwerk24
Persies sweet bloed vir sege
Deur Boetie Hattingh 10 Junie 2019 06:00
Worcester Perseverance moes Saterdag 1 Junie in Suurbraak op al sy silinders vuur om ’n begeesterde Progress met 12-0 te klop.
Progress het aan die begin van die wedstryd die aanvalswerk gedoen en Persies moes meer as een keer die skopvoet inspan om naby hul doellyn verligting te bring.
Die eindtelling verklap dat Persies nie sonder meer gaan lê het nie. Met die bal in die hand het ook dié span gewys dat hy goeie aanvalle van stapel kan stuur.
Die manne het mekaar behoorlik aangevat en albei spanne het gesukkel om punte aan te teken soos hulle na albei kante toe moes verdedig. Hulle het gaan rus sonder om ’n enkele punt in die eerste helfte aan te teken.
Persies het onmiddellik ná rustyd ’n strafskop gekry, maar die poging pale toe was onsuksesvol. Ná die afskop val sy volgende poging weer plat – dié keer weens hanteerfoute.
Dit was net volgehoue druk wat uiteindelik die damwal gebreek het. Dorian (Dou-Dou) Johnson het oorgegaan vir ’n drie wat ongelukkig nie verdoel is nie. Dit was 5-0 vir Persies.
Met punte op die telbord het Persies vuriger begin speel en pragtig saamgewerk, maar toe hy weer sy agterlyn probeer wegstuur, het Progress die bal onderskep en tot by die doellyn gevorder voor hulle net betyds gestuit is. Progress was vir ’n ruk weer op die aanval en Persies het alles in sy vermoë gedoen om te verhoed dat Progress punte aanteken.
Persies het uiteindelik omgekeerde besit gekry en Zaydon Adams het gaan druk. Shameeg Williams, plaas­vervanger op losskakel, het met die moeilike doelskop geslaag en Persies se sege van 12-0 beklink.
Persies se B-span het met 6-9 teen Progress se B-span verloor.
Eerskomende Saterdag (8 Junie) reis Persies na Ashton waar hy Young Good Hopes die stryd gaan aansê.